በቲኤንኤ ሔሊኮፕተር  አደጋ መንስዔ ላይ ምርመራ ተጀመረ
በትራንስፖርት ሚኒስቴር ሥር የሚተዳደረው የአደጋ ምርመራ ቢሮ ዓርብ ሚያዝያ 19 ቀን 2011 ዓ.ም. ማለዳ ከአዲስ አበባ ቦሌ ዓለም አቀፍ ኤርፖርት ተነስቶ ወደ ጅማ በመብረር ላይ ሳለ፣ ባጋጠመው የቴክኒክ ችግር ቦሌ ቡልቡላ አካባቢ የወደቀው ንብረትነቱ የትራንስ ኔሽን ኤርዌይስ (ቲኤንኤ) የሆነ ቤል ሔሊኮፕተር  አደጋ መንስዔ ላይ ምርመራ ጀመረ፡፡የአደጋ ምርመራ ቢሮ ዋና መርማሪ አምድዬ አያሌው (ኮሎኔል) ለሪፖርተር እንደተናገሩት፣ በአንድ ሰዓት ጊዜ ውስጥ የአደጋ ምርመራ ቢሮ ባለሙያዎች አደጋው በደረሰበት ሥፍራ በመገኘት ለማጣራት የሚጠቅሙ መረጃዎች የማሰባሰብ ሥራ አከናውነዋል፡፡ ሔሊኮፕተሩ በመኖሪያ ቤቶች ላይ በመውደቁ በክሬን ተነስቶ ክፍት ሥፍራ ላይ እንዲቀመጥ መደረጉን የገለጹት ዋና መርማሪው፣ የአደጋውን መንስዔ ለማጣራት የምርመራ ሥራ እንደተጀመረ አስረድተዋል፡፡በሚድሮክ ቴክኖሎጂ ግሩፕ ሥራ ከሚተዳደሩት በርካታ ኩባንያዎች መካከል አንዱ የሆነው ቲኤንኤ፣ የአውሮፕላንና የሔሊኮፕተር የኪራይ በረራ አገልግሎት በመስጠት ይታወቃል፡፡ አደጋ የደረሰበት ቤል 222 UT ሔሊኮፕተር ሚያዝያ 19 ቀን 2011 ዓ.ም. አምስት መንገደኞች አሳፍሮ በሁለት አብራሪዎች አማካይነት ከጠዋቱ 1፡20 ላይ ከአዲስ አበባ ቦሌ ዓለም አቀፍ ኤርፖርት እንደተነሳ ታውቋል፡፡የበረራ ቁጥር ኢቲ-ኤቪኤፍ ለሦስት ደቂቃ ያህል ከበረረ በኋላ ቃሊቲ አካባቢ ሲደርስ ካሉት ሁለት ሞተሮች አንደኛው ሥራ በማቆሙና አብራሪዎቹ ተመልሰው ለማረፍ ወደ ቦሌ ኤርፖርት በመመለስ ላይ ሳሉ ሂሊኮፕተሩ የተሸከመውን ክብደት ይዞ መቀጠል ስላልቻለ ከፍታው እየወረደ እንደመጣ የገለጹት ዋና መርማሪው፣ ቦሌ ቡልቡላ አካባቢ ተገዶ ለማረፍ ገላጣ ሥፍራ ሲፈልጉ ባለማግኘታቸው በመኖሪያ ቤቶች ላይ እንደወደቀ አስረድተዋል፡፡ በአደጋው ሦስት መኖሪያ ቤቶች በከፊል ከመፍረሳቸው ውጪ በአብራሪዎቹ፣ በመንገደኞችና መሬት ላይ በነበሩ ነዋሪዎች ላይ ምንም ዓይነት ጉዳት እንዳልደረሰ አረጋግጠዋል፡፡ የአደጋውን መንስዔ ለማጣራት የምርመራ ሥራ መጀመሩን ጠቁመው፣ የአደጋ ምርመራ ሪፖርት ተጠናክሮ ሲያበቃ ለሕዝብ ይፋ እንደሚደረግ ተናግረዋል፡፡አሜሪካ ሠራሽ የሆነው ቤል 222 UT ሔሊኮፕተር እ.ኤ.አ. 1988 የተመረተ ሲሆን፣ 8,000 ያህል ሰዓት እንደ በረረ ለማወቅ ተችሏል፡፡ የኢትዮጵያ ሲቪል አቪዬሽን ባለሥልጣን የአውሮፕላን ምዝገባና የበረራ ብቃት ማረጋገጫ ዳይሬክቶሬት እ.ኤ.አ. ሰኔ 6 ቀን 2017 የበረራ ብቃት ማረጋገጫ ለሔሊኮፕተሩ መስጠቱን ለማወቅ ተችሏል፡፡የአገር ውስጥ የአቪዬሽን ባለሙያዎች በቲኤንኤ ኩባንያ የበረራ ደኅንነት ላይ ጥያቄ እያነሱ ነው፡፡ ከሁለት ዓመት በፊት ቲኤንኤ ተመሳሳይ የሔሊኮፕተር አደጋ አዲስ አበባ ቦሌ ዓለም አቀፍ ኤርፖርት እንደገጠመው ያስታወሱት ባለሙያዎቹ፣ ኩባንያው ዕድሜ የተጫናቸው ሔሊኮፕተሮች ስለሚያስገባ ለአደጋ እንደሚጋለጥ አስረድተዋል፡፡ ኩባንያው ማሟላት የሚገባውን ሰነዶች ባለማሟላቱ፣ የኢትዮጵያ ሲቪል አቪዬሽን ባለሥልጣን የሥራ ፈቃዱን ለተወሰነ ጊዜ አግዶት እንደነበርም ገልጸዋል፡፡ቲኤንኤ ባለፈው ሳምንት አደጋ የደረሰበትን ሔሊኮፕተር የገዛው፣ ከሁለት ዓመት በፊት የሔሊኮፕተር አደጋ ባጋጠመው ወቅት ባገኘው የመድን ሽፋን ካሳ እንደሆነ ምንጮች ለሪፖርተር ተናግረዋል፡፡ የኢትዮጵያ ሲቪል አቪዬሽን ባለሥልጣን ዋና ዳይሬክተር ወሰንየለህ ሁነኛው (ኮሎኔል) ለሪፖርተር እንደተናገሩት፣ ባለሥልጣኑ የበረራ ደኅንነት ፍተሻ እንደ ማንኛውም አየር መንገድ በቲኤንኤ ላይም ያከናውናል፡፡ አደጋው ከተከሰተ በኋላ የምርመራ ቡድን እንደተቋቋመ የገለጹት ዋና ዳይሬክተሩ፣ በቲኤንኤ ላይ ጥብቅ የበረራ ደኅንነት ፍተሻ እንደሚካሄድ ተናግረዋል፡፡‹‹የአደጋ ምርመራ ቢሮው የአደጋውን መንስዔ በማጣራት ላይ ነው፡፡ የኢትዮጵያ ሲቪል አቪዬሽን ባለሥልጣን ጠንከር ያለ የቴክኒክ ፍተሻ ያካሂዳል፡፡ ኩባንያው ለእኛ የሚያሳየንን ሰነድና መሬት ላይ ያለውን እውነታ እናመሳክራለን፡፡ በምናካሂደው ምርመራ ግኝት ላይ ተመርኩዘን አስፈላጊውን ዕርምጃ እንወስዳለን፤›› ብለዋል፡፡በሚድሮክ ቴክኖሎጂ ግሩፕ የትራንስፖርት ዘርፍ ከፍተኛ አማካሪ ተረፈ ኃይሌ (ካፒቴን) በቲኤንኤ ላይ የተሰነዘረውን ትችት አስተባብለዋል፡፡ ኩባንያው ዓለም አቀፍ የበረራ ደኅንነት አሠራር ተከትሎ የሚሠራ ኩባንያ እንደሆነ የገለጹት ተረፈ (ካፒቴን)፣ ኩባንያው የሚያስገባውን እያንዳንዱን መሣሪያ ብቃት በኢትዮጵያ ሲቪል አቪዬሽን ተረጋግጦ እንደሚገባ ተናግረዋል፡፡‹‹ሔሊኮፕተሩ ከአውሮፓ የተገዛ ዘመናዊ መሣሪያዎች የተገጠሙለትና የጥገና ምዝገባው በተገቢው መንገድ የተያዘለት ነው፡፡ አሮጌ ሔሊኮፕተር እናስገባ ብንል እንኳ የኢትዮጵያ ሲቪል አቪዬሽን ባለሥልጣን አይፈቅድልንም፤›› ብለዋል፡፡ አክለውም ባለሥልጣኑ በቲኤንኤ ሔሊኮፕተርና አውሮፕላኖች ላይ በየጊዜው የቴክኒክ ፍተሻ እንደሚያደርግ ተናግረዋል፡፡ ቲኤንኤ አደጋ ከደረሰበት ሔሊኮፕተር በተጨማሪ ሁለት ቦምባርዲየር Dash-8- 200Q አውሮፕላኖች አሉት፡፡የአደጋ ምርመራ ቢሮ የአደጋ መንስዔውን በማጣራት ላይ እንደሆነ ገልጸው፣  ስለአደጋው መናገር የሚችለው ቢሮው እንደሆነና ይህም በሪፖርቱ ይፋ እንደሚደረግ ጠቁመዋል፡፡ የሄሊኮፕተሩ አደጋ በተከሰተ ዕለት የሚድሮክ ቴክኖሎጂ ግሩፕ ዋና ሥራ አስፈጻሚ አረጋ ይርዳው (ዶ/ር)፣ ከባልደረቦቻቸው ጋር በመሆን አደጋው የደረሰበትን ሥፍራ በመጎብኘት ቤታቸው የፈረሰባቸውን ነዋሪዎች አነጋግረዋል፡፡ በዕለቱ የሚድሮክን ክሬን በማስመጣት አደጋ የደረሰበት ሔሊኮፕተር ከቤቶቹ ላይ እንዲነሳ፣ ነዋሪዎቹ አስቸኳይ የምግብና የውኃ አቅርቦት እንዲያገኙ ማድረጋቸውን ተረፈ (ካፒቴን) ተናግረዋል፡፡ ድንኳንና ፍራሽ በማቅረብ፣ ሠንጋ በማረድ አውደ ዓመቱን በጥሩ ሁኔታ እንዲያሳልፉ መደረጉን ገልጸዋል፡፡ የተጎዱት ሦስት መኖሪያ ቤቶች በጊዜያዊነት ያስጠገኑላቸው መሆኑን፣ በቀጣይ ሚድሮክ ቤቶቹን በዘላቂነት እንደሚገነባላቸው ዋና ሥራ አስፈጻሚው ለነዋሪዎቹ ቃል መግባታቸው ተሰምቷል፡፡ መኖሪያ ቤታቸው ከተጎዱባቸው ነዋሪዎች በተጨማሪ በአካባቢው ለሚገኝ የአዛውንቶች መጦሪያ ማዕከልም ድጋፍ እንደተደረገ ተገልጿል፡፡አረጋ (ዶ/ር) የሔሊኮፕተሩ ተሳፋሪዎችን ደኅንነት በአካል አግኝተው በማረጋገጥ፣ ለበረራው የከፈሉት ክፍያ እንዲመለስላቸው ማድረጋቸው ታውቋል፡፡ቲኤንኤ የኢትዮጵያ መድን ድርጅት ደንበኛ ሲሆን፣ በጠለፋ ዋስትና ለንደን ከሚገኙ የኢንሹራንስ ኩባንያዎች ዋስትና አለው፡፡ አደጋው እንደደረሰም የኢትዮጵያ መድን ድርጅትና የጠለፋ ዋስትና ሰጪ ኩባንያዎች ተወካዮች አደጋ የደረሰበትን ሥፍራ እንደጎበኙ ታውቋል፡፡